B4-1132, 1134, 1156, 1163 και 1179/96

Ψήφισμα σχετικά με τις παραβιάσεις της θρησκευτικής ελευθερίας στην Τουρκία

Το Ευρωπαϊκό Κοινοβούλιο,

A. εκφράζοντας τη θλίψη του για τη βομβιστική επίθεση κατά του Καθεδρικού Ναού του Αγίου Γεωργίου στην Κωνσταντινούπολη, που διαπράχθηκε στις 30 Σεπτεμβρίου 1996 από την ακροδεξιά οργάνωση «Μουσουλμάνοι Μαχητές της Μεγάλης Ανατολής»,

Β. έχοντας υπόψη τη σημασία του Πατριαρχείου Κωνσταντινουπόλεως για εκατομμύρια ορθόδοξους χριστιανούς σε όλο τον κόσμο,

Γ. ανησυχώντας για το κλίμα που δημιουργήθηκε με τις πρόσφατες δηλώσεις του Υπουργού Προεδρίας της τουρκικής κυβέρνησης σχετικά με την μετατροπή του ναού της Αγίας Σοφίας σε μουσουλμανικό τέμενος, που προκάλεσε έντονες αντιδράσεις θρησκευτικών, πολιτιστικών και πολιτικών οργανώσεων στην Τουρκία και στον κόσμο,

Δ. επισημαίνοντας ότι στην Τουρκία τα χριστιανικά θρησκευτικά μνημεία και νεκροταφεία γίνονται πολύ συχνά στόχος βανδαλισμών,

Ε. λαμβάνοντας υπόψη ότι η από δεκαετιών αποχώρηση μελών των θρησκευτικών μειονοτήτων από την Τουρκία αποτελεί συνέπεια αυτής της ανασφάλειας,

ΣΤ. έχοντας επίγνωση της προσήλωσης των τουρκικών αρχών στην πλήρη προστασία του Οικουμενικού Πατριαρχείου, όπως δείχνει το παράδειγμα των ποινών φυλάκισης τις οποίες εκτίουν σήμερα άλλα μέλη της οργάνωσης «Μουσουλμάνοι Μαχητές της Μεγάλης Ανατολής» για προηγούμενες επιθέσεις κατά του Οικουμενικού Πατριαρχείου,

Ζ. επισημαίνοντας με λύπη το γεγονός ότι η τουρκική κυβέρνηση δεν καταδίκασε ακόμη αυτήν την ιεροσυλία,

Η. πιστεύοντας ότι η Ευρώπη μπορεί να ενωθεί και να εμπλουτισθεί κατά τον καλύτερο τρόπο μέσω του αμοιβαίου σεβασμού των θρησκευτικών και πολιτιστικών παραδόσεων των λαών της,

Θ. έχοντας υπόψη ότι η Κωνσταντινούπολη αποτελεί ένα από τα σημαντικότερα κέντρα της ευρωπαϊκής πολιτιστικής κληρονομιάς και πρέπει να προστατευθεί ιδιαίτερα η θρησκευτική και πολιτιστική της πολυμορφία, καθώς και οι ιστορικοί θησαυροί της,

Ι. έχοντας κατά νου την τελωνειακή ένωση ανάμεσα στην Ευρωπαϊκή Ένωση και την Τουρκική Δημοκρατία που δημιουργεί αμοιβαίες υποχρεώσεις,

Το Ευρωπαϊκό Κοινοβούλιο,

1. καταδικάζει ζωηρά την επίθεση κατά του Οικουμενικού Πατριαρχείου στις 30 Σεπτεμβρίου 1996, ως προσβολή των αξιών του ισλάμ και του χριστιανισμού[semigr ]

2. ζητεί από την κυβέρνηση να καταδικάσει τις δηλώσεις περί μετατροπής της Αγίας Σοφίας σε μουσουλμανικό τέμενος και να καταδικάσει απερίφραστα οποιαδήποτε μορφή παραβίασης της θρησκευτικής ελευθερίας[semigr ]

3. ζητεί να ληφθούν μέτρα, σε συνεργασία με τις τουρκικές αρχές, για την άμεση αποκατάσταση του Καθεδρικού Ναού του Αγίου Γεωργίου[semigr ]

4. καλεί τις τουρκικές αρχές να λάβουν τα αναγκαία μέτρα για την προστασία του κτιρίου του Οικουμενικού Πατριαρχείου και άλλων τόπων λατρείας[semigr ]

5. ζητεί την άμεση επαναλειτουργία της Θρησκευτικής Σχολής της Χάλκης που συνδέεται άμεσα με τη λειτουργία του Πατριαρχείου[semigr ]

6. ζητεί από την Επιτροπή να υποστηρίξει, σε συνεργασία με την τουρκική κυβέρνηση, τους εκπροσώπους των θρησκευτικών οργανώσεων και την Unesco, πρωτοβουλίες απογραφής των θρησκευτικών μνημείων, και να υποβάλει προτάσεις για προγράμματα με σκοπό την αναστήλωση και την συντήρησή τους[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την τουρκική κυβέρνηση και το Οικουμενικό Πατριαρχείο.